

HBB ÜGYREND

DÉL-MÁTRA KÖZHASZNÚ EGYESÜLET

**Bevezetés**

A Vidékfejlesztési Program 19-es intézkedése a vidékfejlesztési tevékenységben jelentős szerepet vállaló, az ország térségeiben már működő és megalakuló LEADER Helyi Akciócsoportok számára biztosít támogatást. Az intézkedés keretében a LEADER Helyi Akciócsoportok a Vidékfejlesztési Program és a többi operatív program céljaihoz illeszkedő, a helyi fejlesztési céloknak megfelelő Helyi Fejlesztési Stratégiát dolgoztak (továbbiakban: HFS) ki. Az Irányító Hatóság (továbbiakban: IH) által jóváhagyott HFS-ben a LEADER Helyi Akciócsoportok (továbbiakban: HACS) olyan fejlesztési célokat határoztak meg, amelyeket pályázati kiírások keretében a térségi szereplők valósítanak meg (helyi felhívások).

A HBB ügyrend célja:

a) a támogatási döntések megalapozottságának biztosítása;

b) az egységes, átlátható, hátrányos megkülönböztetésektől mentes, objektív döntési mechanizmus kialakítása;

c) olyan szabályozás, amely a HACS számára lehetőséget biztosít a helyi sajátosságok érvényesítésére, amelyek a HFS magvalósulását szolgálják.

A HBB ügyrendje a célok megvalósítása érdekében a közvetlenül hatályos és közvetlenül alkalmazandó uniós normák, valamint a 272/2014. (XI. 5.) Kormányrendelet 72. § (9) bekezdése alapján a HBB kialakításának, működésének általános (keret-) szabályainak figyelembevételével került kialakításra.

**1. A Helyi Bíráló Bizottság**

**1.1. A Helyi Bíráló Bizottság kialakítása**

1. a HBB-t a HACS legfőbb szerve egyszerű többséggel választja, 2020.december 31-ig;
2. a HBB – bármely választási esetben – öt tagból, és nyolc póttagból áll;
3. a HBB tagságában egyik szféra sem rendelkezhet a szavazatok 49%-át meghaladó hányaddal, valamint biztosítani szükséges, hogy a kiválasztási döntések során a szavazatok több mint 50 %-át állami hatóságnak nem minősülő partnerek adják. Amennyiben egy HBB tag önkormányzati vezető (pl. polgármesteri) tisztséget is betölt más civil, vagy vállalkozói megbízatása mellett, akkor az arányok kialakítása és megállapítása során a közszférabeli tisztségét kell figyelembe venni;
4. bármely tag vagy póttag megbízatásának megszűnése esetén a legfőbb szerv a megszűnéstől számított legkésőbb 30 napon belül új tagot/póttagot választ.

**1.2. A HBB tisztségviselői**

A HBB tagok közül a HBB tagsága választ elnököt és egy alelnököt egyszerű többséggel, nyílt szavazással, a HBB ügyrendjében meghatározott módon. Az elnök akadályoztatása esetén az alelnök jár el a HBB képviseletében.

**1.3. A Helyi Bíráló Bizottság mandátuma**

1. a HBB a tagok és a póttagok megválasztásával jön létre;
2. a póttagot amennyiben a HBB ülésére meghívják, a taggal azonos jogok illetik;
3. a HBB megszűnik,
   * amennyiben a a HACS dönt a HBB megszűnéséről;
   * a LEADER HACS cím visszavonásával;
   * a LEADER HACS munkaszervezetének megszűnésével;
4. A HBB tag megbízatása megszűnik:
   * a megbízatási idő elteltével, ha a tag vagy póttag megbízatása határozott időre történt,
   * lemondással;
   * a tag/póttag halálával;
   * a tag/póttag cselekvőképtelenségével;
   * a HACS legfőbb szervének döntése alapján, azaz a HACS közgyűlése a választásra irányadó szabályok szerint visszahívhatja a tagot/póttagot.

**1.4. A HACS munkaszervezetének feladatai a HBB döntési javaslat-előkészítése és végrehajtása, dokumentálása körében**

1. a HACS munkaszervezetének feladata az Együttműködési Megállapodás 1. sz. melléklete alapján meghirdetett helyi felhíváshoz kapcsolódó tájékoztatás nyújtása az érdeklődők részére a benyújtás kérdéseiben;
2. a HACS munkaszervezetének feladata a helyi felhíváshoz kapcsolódó pályázati adatlapban meghatározott adattartalom, valamint a helyi felhívásban megjelölt mellékleteknek az erre a célra rendszeresített felületen benyújtott helyi támogatási kérelmek előzetes tartalmi értékelésének elvégzése;
3. a HACS munkaszervezete a helyi felhívásokra beérkező helyi támogatási kérelmek tartalmi értékelése keretében a helyi felhívás pontozási szempontrendszere alapján pontozza és szakmai indoklással látja el a helyi támogatási kérelmeket. Az elutasításra javasolt helyi támogatási kérelmeket szintén megfelelő indoklással látja el, amelyet javaslatként továbbít a HBB tagjainak a részére. A HACS munkaszervezete a támogatási kérelmek támogatási, vagy elutasítási javaslatait a HBB ülés előtt legalább 5 napon belül a megküldi a HBB tagoknak.

**1.5. A Helyi Bíráló Bizottság feladata**

1. a HBB tagjai előzetesen áttekintik a HACS munkaszervezete által megküldött értékelési és pontozási javaslatot, illetve az elutasításra javasolt támogatási kérelmeket;
2. a HBB tagjai ülés keretében tárgyalják meg a HACS munkaszervezete által összeállított értékelési és pontozási javaslatot, továbbá az elutasításra javasolt kérelmek indokolásának megalapozottságát;
3. a HBB feladata a beérkező helyi támogatási kérelmekről döntési javaslat összeállítása és a helyi támogatási kérelmek pontozásának megállapítása, valamint ezen dokumentumok továbbítása a HACS részére, azzal, hogy a HBB a kérelemre vonatkozó támogató vagy elutasító döntési javaslatot a kérelmek – helyi felhívásban előírt értékelési szempontoknak való megfelelés szerinti – sorrendje alapján tesz, feltétellel vagy csökkentett összeggel való támogatásra irányuló döntési javaslatot nem adhat.
4. szakértőt – tanácskozási joggal – meghívhat a HBB ülésére.

**1.6. A HBB ülés előkészítése**

1. a HBB üléseit annak elnöke hívja össze. A HBB ülésének időpontjára a munkaszervezet vezető tesz javaslatot, azzal, hogy a HBB üléseit a helyi támogatási kérelem beadási szakaszának lezárását követően a HBB ügyrendjében rögzítettek szerint legfeljebb 90 napon belüli időpontra kell összehívni;
2. nagyszámú helyi támogatási kérelem (pl. 100-nál nagyobb) esetén a kérelmek megtárgyalására több ülést szükséges tartani;
3. amennyiben a helyi támogatási kérelem értékelési feladatainak biztosítása indokolttá teszi több HBB ülés megtartását, abban az esetben több HBB ülés is összehívható;
4. amennyiben a határozatképesség más módon nem biztosítható, bármely megválasztott póttag behívható. Ez esetben a póttagra a tagra vonatkozó rendelkezések alkalmazandók.

**1.7. A HBB ülése, döntési javaslatai:**

1. a HBB határozatképes, ha
   * a HBB tagok legalább 50 %-a jelen van; és
   * ha a HBB ülésen és a döntések meghozatalakor egyik szféra sem rendelkezik a szavazatok 49%-át meghaladó hányaddal;
2. a HBB határozatképességét az ülés teljes időtartama alatt fenn kell tartani;
3. a HBB ülésén meghatalmazott útján történő képviseletre nincs lehetőség;
4. minden HBB tag 1 szavazattal rendelkezik;
5. a HBB ülésén tanácskozási joggal részt vesz a munkaszervezet legalább egy képviselője, aki szavazati joggal nem rendelkezik, viszont érvényes összeférhetetlenségi és titoktartási nyilatkozattal rendelkezik;
6. ha HACS munkaszervezete szakértőt kért fel, a szakértő az ülésen tanácskozási joggal vehet részt;
7. a HBB ülése zárt;
8. a HBB tagok minden helyi támogatási kérelemről külön-külön döntési javaslatot készítenek (támogathatóság esetén a pontszám megállapítása, elutasítás esetén a pontszám megállapítása, és annak szakmai alátámasztása). A HBB köteles részletes indokolást készíteni, ha a helyi támogatási kérelmet elutasítani javasolja;
9. a pontozás alapján a HBB a döntési javaslatairól döntési rangsort állít fel. A HBB a kérelemre vonatkozó támogató vagy elutasító döntési javaslatot a kérelmek – helyi felhívásban előírt értékelési szempontoknak való megfelelés szerinti – sorrendje alapján tesz;
10. a rangsor alapján és a rendelkezésre álló források és a támogatási igények egybevetése mellett a HBB meghatározza a támogatni javasolt helyi támogatási kérelmek körét (döntési rangsor), amelyet részletes szakmai indokolással és a megállapított pontozással lát el;
11. a döntési javaslatokról összeállított döntési rangsort továbbítja a HACS részére;
12. a HBB üléseiről a jegyzőkönyvvezető jegyzőkönyvet készít. Az elkészült jegyzőkönyvet és a határozatok kivonatát az IH részére az adott helyi felhíváshoz kapcsolódó utolsó ülést követő 30 napon belül megküldi.

**2. Adminisztrációs feladatok a HBB döntési javaslat-előkészítése és annak végrehajtása, dokumentálása körében**

1. a HBB adminisztrációs és döntés-előkészítéssel kapcsolatos feladatait a HACS munkaszervezete látja el;
2. a HBB adminisztratív feladatai közül a HACS munkaszervezete készíti el és tartja nyílván az alábbi dokumentumokat:
3. a helyi támogatási kérelmek beérkezésének nyilvántartása (1. sz. melléklet);
4. nyilvántartás a HBB döntési javaslatairól és a döntési rangsorról (2. sz. melléklet);
5. támogató javaslatok (3. sz. melléklet);
6. elutasítási javaslatok (4. sz. melléklet);
7. összeférhetetlenségi/Pártatlansági és titoktartási nyilatkozat;
8. jelenléti ív a HBB ülésről;
9. jegyzőkönyv a HBB ülésről.

**3. Összeférhetetlenség**

A támogatásra vonatkozó döntés előkészítésében és meghozatalában nem vehet részt az a személy vagy szervezet, aki az adott felhívásra támogatási kérelmet nyújtott be, a támogatási kérelem elkészítésében részt vett, a projekt megvalósítója, ha a támogatási kérelméről még nem született döntés, valamint az, aki

1. a szervezettel munkaviszonyban vagy munkavégzésre irányuló egyéb jogviszonyban áll;
2. a szervezet vezető tisztségviselője, vagy felügyelő bizottságának tagja;
3. a szervezet tagja, vagy aki abban közvetlen vagy közvetett tulajdoni részesedéssel rendelkezik, vagy kapcsolt vállalkozása, vagy közeli hozzátartozója;
4. az értékelésre, a minőség-ellenőrzésre vagy a bírálatra benyújtott dokumentumok előkészítésében vagy kidolgozásában – az 1303/2013/EU rendelet 34. cikkében meghatározott HACS-ok munkaszervezeteinek alkalmazottjai kivételével – bármilyen formában részt vett;
5. az a)-d) pont szerinti személynek a Polgári Törvénykönyvről szóló 2013. évi V. törvény (a továbbiakban: Ptk.) 8:1. § (1) bekezdés 1. pontja szerinti közeli hozzátartozója;

**4. Titoktartási kötelezettség**

Az értékelésben és a támogatási döntés előkészítésében résztvevőket a támogatást igénylő támogatási döntésről történő tájékoztatása időpontjáig titoktartási kötelezettség terheli. A titoktartási kötelezettség nem terjed ki a benyújtott támogatási kérelemnek a projekt-kiválasztási eljárásban történő előrehaladásáról történő tájékoztatásra, valamint az ellenőrzésre jogosult szervezetekkel való kommunikációra.